คลังแย้ม “พ.ร.บ.นอนแบงก์” เลื่อนยาว จับตา! SAWAD-MTC วิ่งฉิวหลังไร้กดดัน
กระทรวงการคลังเลื่อนใช้ พ.ร.บ.ควบคุมนอนแบงก์ รอรัฐบาลใหม่เข้ามาตัดสินใจ จับตาหุ้น SAWAD-MTC ตีปีกไร้ปัจจัยกดดัน
15 มิ.ย. 2561

แหล่งข่าวจากกระทรวงการคลัง กล่าวว่า ร่างพระราชบัญญัติ (พ.ร.บ.) การกำกับดูแลผู้ให้บริการทางการเงิน นอกกำกับธนาคารแห่งประเทศไทย (Non-Bank) เพื่อตั้งหน่วยงานใหม่ขึ้นมากำกับดูแลนอนแบงก์ จะไม่สามารถผ่านสภานิติบัญญัติฯ ได้ทันภายในปีนี้ และหากมีการเลือกตั้งในต้นปีหน้า และได้รัฐบาลใหม่เร็ว ก็ต้องเสนอให้รัฐบาลใหม่พิจารณาอีกครั้งว่าจะให้ดำเนินการต่อหรือไม่
สำหรับกลุ่ม Non-Bank ที่อยู่ภายใต้การกำกับของกฎหมายฉบับนี้ ได้แก่ ลีสซิ่ง, การรับจำนำทะเบียนรถ, แฟคตอริ่ง, โรงรับจำนำ รวมถึงพิโกไฟแนนซ์ แต่ไม่ครอบคลุมถึงธุรกิจบัตรเครดิตที่เป็นบริษัทลูกของแบงก์ เพราะธปท.กำกับดูแลส่วนนั้นอยู่แล้ว ดังนั้นจึงต้องตั้งหน่วยงานใหม่ขึ้นมากำกับดูแล เพื่อไม่ให้เกิดความเสียหายแก่ประชาชน และคุ้มครองผู้บริโภคไม่ให้ถูกเอาเปรียบจากการคิดดอกเบี้ยหรือค่าธรรมเนียมที่สูงกว่าปกติ
นอกจากนี้ กฎหมายยังเปิดช่องที่หากในอนาคตมีหน่วยงานที่ดำเนินการคล้ายสถาบันการเงินเกิดขึ้นใหม่และไม่ถูกควบคุม ก็จะเข้ามาอยู่ภายใต้กฎหมายนี้ หรือหน่วยงานที่คล้ายสถาบันการเงินที่ถูกกำกับโดยหน่วยงานหนึ่ง แต่ต้องการโอนมาให้กระทรวงการคลังดูแล ก็จะถูกควบคุมตามกฎหมายใหม่ที่จะมีขึ้นด้วยเช่นกัน
 
โดย “ผู้สื่อข่าว” มองว่า ประเด็นดังกล่าวจะส่งผลดีต่อบริษัทในกลุ่มให้บริการสินเชื่อ อย่าง บริษัท เมืองไทยแคปปิตอล จำกัด (มหาชน) หรือ MTC และบริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ที่ในช่วงเกือบ 3 เดือนที่ผ่านมา ปัจจัยเรื่องกฎหมายคุมนอนแบงก์ ได้กดดันราคาหุ้น ทำให้ราคาหุ้นปรับลดลงต่อเนื่อง จึงเป็นที่น่าจับตาว่า ประเด็นดังกล่าวจะส่งผลให้ราคาหุ้น SAWAD และ MTC กลับมาปรับตัวขึ้นแรงอีกครั้ง หลังหมดความกดดันหลังจากเลื่อนใช้พ.ร.บ.ฉบับใหม่
 
 